L’Ajuntament de Carcaixent renovarà el paviment dels carrers Vidal Canet i Baronessa de Santa Bàrbara
26 de Febrero de 2019

Carcaixent

L’Ajuntament de Carcaixent ha iniciat la licitació de les obres de millora del Carrer Vidal Canet i Baronessa de Santa Bàrbara. Amb un pressupost al voltant dels 357.000 euros, dels quals 112.000 procedeixen del Pla d’Actuacions SOM de la Diputació de València i la resta d’aportació municipal, s’asfaltarà al carrer Vidal Canet i Baronessa de Santa Bàrbara en el tram comprés des de El Passeig, fins Sebastián Hernández. També s’ampliaran les voreres de l’Avinguda Vidal Canet creant rebaixos en elles per millorar l’accés a persones amb mobilitat reduïda.

L’actuació s’iniciarà al llarg dels pròxims mesos i té com a objectiu millorar el paviment eliminant els sots i enfonsaments que s’han localitzat en estes zones molt deteriorat per l'ús diari del trànsit així com també la degradació en la unió de materials de diverses procedències.

La superfície d’asfaltat és de 9.000 m2 en total i les obres inclouen l'alçament d'embornals, pous, pous de telecomunicacions fins a nova cota a més de la reposició de la senyalització horitzontal. Les actuacions al carrer Baronessa de Santa Bàrbara tenen com a objectiu la millora del carrer per tal de facilitar la pràctica de la Pilota. També es realitzaran les reparacions pertinents en les zones on la calçada presenta danys.

Altra de les actuacions importants previstes es la remodelació de voreres en l’Avinguda Vidal Canet. L’objectiu que es planteja des del consistori és l’adaptació dels espais perquè siguen totalment accessibles i possibiliten la visibilitat a l’hora de creuar el carrer. Actualment esta no queda garantida en alguns punts per la configuració de les voreres i els passos de vianants derivada de la improvisació que s’ha seguit en les diferents actuacions urbanístiques que s’han fet en esta avinguda, una de les més cèntriques i transitades de Carcaixent.

L'ampliació de les voreres suposa una superfície total pavimentada de 2055 m2. Els encreuaments que es milloraran corresponen als carrers Vidal Canet amb C/ Marquesa de Montortal, C/ Ensenyança, C/ Castelló, C/ València, C/ Pare Eugeni, C/ de Don Cándido Hernández, C / d'Alacant, C / Francesc Pons, C / Escrivà Maseras, C/ de la Baixada dels Magraners, c / Sant Pere i C / Gandia.

El regidor delegat de l’àrea de Territori, Vicent Albelda, destacava que “com de necessàries són aquestes actuacions amb les quals milloren notablement la seguretat dels ciutadans en uns carrers que són molt transitats per vehicles i persones vianants ja que s’hi poden donar situacions molt perilloses”. Albelda ha demanat comprensió i col·laboració als veïns i veïnes per les molèsties que es pugen ocasionar durant el transcurs de les actuacions.